Presidentti ja nobelisti Martti Ahtisaari ei tiennyt lahjakeräyksestä etukäteen mitään. Hän täyttää 23. kesäkuuta 80 vuotta.

Presidentti, nobelisti Martti Ahtisaari täyttää kesäkuun 23. päivä kunniakkaat 80 vuotta. Suomalaisten salainen yhteislahja paljastettiin presidentille Kalastajatorpalla torstai-iltana.

Keväällä aloitettu Älä kerro Martille -kampanja sai nopeasti suuren suosion. Lahjoitetut rahat käytetään Ahtisaaren perustaman CMI-järjestön rauhantyöhön.

Lahjan antamisseremonia näytettiin kampanjan Facebook-sivuilla suorana lähetyksenä.

CMI:n viestintäjohtaja Elina Lehtinen kutsui lähetyksen alussa Ahtisaaren lavalle Kalastajatorpalla. Ahtisaari nauratti jännittynyttä yleisöä sanomalla lavalle astuessaan rennosti:

– Terve!

Sen jälkeen Ahtisaari ilmaisi oman häkeltymisensä toteamalla jännittyneelle ja nauravalle yleisölle:

– Voi luoja varjele.

– Me ollaan vähän puuhasteltu sun selän takana, Lehtinen sanoi, ja kertoi, että koko Suomen kansa on mukana yllätyksessä.

– Juhlien lisäksi tarvitaan tietenkin lahja. Me olemme päätyneet siihen, että sinulle ei voi antaa lahjaksi muuta kuin rauhaa, Lehtinen jatkoi.

– Kahden kuukauden ajan Suomessa on ollut kampanja: Älä kerro Martille. Tällä kampanjalla on kerätty rauhaa, ja rauhanvälityskierroksia lahjaksi sinulle, Lehtinen kertoi hiljaisena kuuntelevalle Ahtisaarelle.

Näin salaaminen tapahtui

Ahtisaarelle ja yleisölle esitettiin videoesitys siitä, miten lahjan keräys lähti käyntiin. Insertissä olivat mukana suomalaiset poliitikon Elisabet Rehn ja Pekka Haavisto, jotka ovat tehneet tiiviisti töitä rauhanturvaamisen parissa poliittisella urallaan. Insertillä vilahtivat mukana myös puoliso Eeva Ahtisaari ja poika Marko Ahtisaari.

Salaaminen tapahtui ovelasti: Esimerkiksi Ahtisaaren autonkuljettajia ohjeistettiin välttämään autoreiteillään kampanjan ulkomainontaa. Salailussa auttoi myös se, että kampanja toteutettiin Facebookissa, jotta Ahtisaari ei aktiivisesti käytä.

– Sinä Martti et ole maailman aktiivisin sosiaalisessa mediassa, Lehtinen nauroi.

Ahtisaari kiitti suomalaisia liikuttuneena

Ahtisaari seisoi lavalla liikuttuneen näköisenä, kun keräyksen tuotto paljastettiin: Loppusumma oli huikeat 631 877 euroa. Käytännössä se tarkoittaa sivuston mukaan 15,80 rauhanneuvottelukierrosta. Yli 10 000 tavallista suomalaista oli mukana lahjoituksissa, ja keskimääräinen lahjoitussumma oli 18 euroa. Lisäksi lahjoituksia tuli yrityksiltä.

– Kyllä minulle jotain on kerrottu, mutta ei tästä yhtään mitään, Ahtisaari sai sanotuksi.

– Jokos alan kiittelemään nyt, ja pidän suuni kiinni myöhemmin, hän myös vitsaili.

Ahtisaarelle laulettiin lähetyksen lopuksi syntymäpäivälaulu Club for Five -yhtyeen johdolla. Lehtinen pyysi Ahtisaarta istumaan useaan otteeseen, mutta presidentti kieltäytyi johdonmukaisesti istumasta, ja seisoi lavalla onnittelujen ajan.